b'\n_START_ARTICLE_\nNettselskap\n_START_PARAGRAPH_\nEt nettselskap er et selskap som eier og driver overf\xc3\xb8ringsnett for elektrisk energi._NEWLINE_Drift av overf\xc3\xb8ringsnett innenfor et geografisk omr\xc3\xa5de er et naturlig monopol, da det ikke er samfunns\xc3\xb8konomisk rasjonelt at flere selskaper bygger ut konkurrerende nett i omr\xc3\xa5det. Nettselskapene har s\xc3\xa5ledes monopol p\xc3\xa5 sine tjenester innenfor sitt omr\xc3\xa5de, og virksomheten er derfor gjerne strengt regulert. Eksempelvis er det i Norge et krav om at nettvirksomheten skal skilles fra virksomhet innen kraftproduksjon og -omsetning og at virksomhetene skal v\xc3\xa6re organisert i selvstendige juridiske enheter._NEWLINE_Nettselskaper er gjerne underlagt krav om konsesjon. En lovgivningspakke fra Den europeiske union har stilt ytterligere krav om skille mellom nettselskaper og kraftselskaper.'